קיירן וילסון

קיירן ג'יימס וילסון (באנגלית: Kyren James Wilson; נולד ב-23 בדצמבר 1991) הוא שחקן סנוקר מקצועני אנגלי. וילסון הוא אלוף העולם בסנוקר הנוכחי, לאחר שזכה באליפות שנערכה ב-2024. נכון לספטמבר 2024, מדורג במקום השני בדירוג העולמי, הדירוג הגבוה ביותר אליו הגיע במהלך הקריירה שלו. וילסון זכה בשבעה תוארי דירוג ובשלושה תארים ללא דירוג. כמו כן, היה סגן אלוף העולם ב-2020 וסגן אלוף המאסטרס ב-2018. וילסון השלים 464 רצפים רשמיים של מאה נקודות ומעלה בקריירה, כולל חמישה רצפים מקסימליים רשמיים של 147 נקודות. חוסנו המנטלי של וילסון ועמידותו במצבי לחץ הקנו לו בסבב הסנוקר את הכינוי "הלוחם" (The Warrior). וילסון החל את דרכו בסבב המקצועני ב-2010, אך בשל הישגים דלים הוא נשר מהסבב לאחר עונה אחת בלבד. במהלך עונת 2012/13 נחל וילסון הצלחה במספר תחרויות חובבניות ושב לסבב המקצועני. בספטמבר 2015 זכה וילסון בתואר הדירוג הראשון בקריירה כאשר גבר על ג'אד טראמפ בגמר מאסטרס שאנגחאי. הזכייה בטורניר העלתה אותו מהמקום ה-54 בדירוג העולמי למקום ה-22.ביולי 2016, באליפות הודו הפתוחה, הגיע וילסון שוב לגמר של טורניר דירוג והפסיד לאנתוני מקגיל. בעונת 2017/18 הגיע וילסון פעמיים נוספות לגמר טורניר. הוא הפסיד לדינג ג'ונווי בטורניר בסין ולרוני או'סאליבן באליפות אנגליה הפתוחה. בינואר 2018 הגיע וילסון לראשונה לגמר טורניר טריפל קראון (שלושת הטורנירים החשובים ביותר בענף הסנוקר: אליפות העולם, המאסטרס ואליפות ה-UK) כאשר התמודד בגמר המאסטרס מול מארק אלן והפסיד 7-10. במהלך עונת 2018/19 זכה וילסון בשני תוארי דירוג נוספים: הפול האנטר קלאסיק, שם ניצח בגמר את אלוף העולם לשעבר, פיטר אבדון, והמאסטרס הגרמני, שם ניצח בגמר את דייוויד גילברט. הישג זה העלה אותו למקום השמיני בדירוג העולמי. בנוסף הגיע לגמר אלוף האלופים (שאיננו טורניר דירוג) והפסיד לרוני או'סאליבן. בעונת 2019/20 העפיל וילסון לארבעה גמרים, אך לא הצליח לזכות בתואר. הוא הפסיד לבארי הוקינס בפול האנטר קלאסיק, לשון מרפי באליפות ויילס הפתוחה, ולג'אד טראמפ באליפות גיברלטר הפתוחה. וילסון גם העפיל לראשונה לגמר אליפות העולם, שם הובס על-ידי רוני או'סאליבן 18-8. במהלך עונת 2020/21 זכה וילסון בתואר דירוג נוסף, אליפות הליגה, כאשר גבר בגמר על ג'אד טראמפ. בעונת 2021/22 העפיל וילסון לגמר בגיברלטר, שם הפסיד לרוברט מילקינס. בתחילת עונת 2022/23 זכה וילסון בתואר הדירוג החמישי בקריירה, המאסטרס האירופאי, שם גבר בגמר על בארי הוקינס. הוא גם העפיל לגמר טורניר אליפות הסבב, שם הפסיד לשון מרפי. בסוף עונת 2023/24 זכה וילסון לראשונה באליפות העולם. בארבעה מתוך חמשת משחקיו בטורניר שיחק וילסון נגד שחקנים שעלו מהמוקדמות. השחקן היחיד מתוך 16 המדורגים הראשונים אותו פגש היה ג'ון היגינס, עליו גבר בשלב רבע הגמר. בגמר גבר וילסון על ג'ק ג'ונס 18-14. הישג זה זיכה אותו בחצי מיליון פאונד ועלייה למקום השלישי בדירוג העולמי. בעונת 2024/25 זכה וילסון בתואר הדירוג השביעי בקריירה שלו כאשר גבר על ג'אד טראמפ בגמר טורניר גרנד פרי שיאן. וילסון נשוי לסופי ולהם שני ילדים. הוא גדל בעיר קטרינג במחוז נורת'האמפטונשייר ואוהד את קבוצת הכדורגל צ'לסי. מדיה וקבצים בנושא קיירן וילסון בוויקישיתוף קיירן וילסון, ברשת החברתית אקס (טוויטר) קיירן וילסון, באתר ה-WST אמיר ענבר, דווקא באליפות העולם, קיירן ווילסון הפך עונה חלשה לגדולה, 9 במאי 2024, באתר הארץ. אליאסף דעואל, צעיר עם מקל: קיירן וילסון מסתער על אליפות העולם, באתר YNET, ‏30 ביולי, 2020 אליסף דעואל, כוכב נולד: קיירן ווילסון זכה במאסטרס שנגחאי, באתר YNET, ‏20 בספטמבר, 2015 Shanghai Masters: Kyren Wilson pips Judd Trump to win first title, BBC, ‏September 20, 2015 אליאסף דעואל, סנוקר: קיירן ווילסון זכה במאסטרס הגרמני, באתר YNET, ‏4 בפברואר, 2019 אליאסף דעואל, קיירן ווילסון זכה באליפות העולם בסנוקר, באתר YNET, ‏7 במאי, 2024 Jimmy Grant, Who is Kyren Wilson’s wife Sophie and how many children do the couple have?, The Sun, ‏May 6, 2024 Kyren Wilson: Five things about new world snooker champion, The Independent, ‏May 6, 2024